**“Люблю свой край, старонку гэту….”**

**Задачы:** *(Малодшы ўзрост)* фарміраваць уменні разумець маўленне дарослага, звернутае да выхаванца, адказваць на пытанні дарослага; развіваць слоўнікавы запас па дадзенай тэме.

*(Старэйшы ўзрост)* фарміраваць у дзяцей станоўчыя адносіны да беларускай мовы, садзейнічаць наладжванню маўленчых зносін у сумесных гульнях, размовах; развіваць актыўнае дыялагічнае маўленне; замацоўваць у маўленні дзяцей словы Беларусь, беларус, беларуска, краіна; канкрэтызаваць і удакладняць уяўленні дзяцей пра сваю краіну; выхоўваць культуру маўленчых зносін.

**Абсталяванне і матэрыялы:** карта Беларусі, вянок сяброўства, клубочак блакітнай стужачкі

**Ход занятку**

**Дзеці.** Мы рады вітаць вас,

Шаноўныя госці.

Жадаем вам шчасця, радасці,

Ды яшчэ весялосці.

Сардэчнае наша

Усім прывітанне!

Хай будзе вясёлым,

Наша з вамі спатканне.

**Выхавальнік.** Вось такія ў нашай групе гасцінныя і прыветлівыя дзеці. Вельмі любяць гасцей сустракаць, ну сапраўдныя беларусы. Малайцы, дзеці, вы так ветліва сустрэлі гасцей.

Зараз мы даведаемся, ці гэтак жа добра вы ведаеце сваю краіну.

Спадзяюся, што вы дастаткова ведаеце пра родны край. На нашым занятку будзе магчымасць іх пацвердзіць і папоўніць. Гаворка пойдзе пра нашу Радзіму.

– Дзеці, а што такое Радзіма?

**Дзеці.** Гэта месца дзе нарадзіўся і жывеш.

**Выхавальнік.** Як называецца наша Радзіма?

**Дзеці.** Наша Радзіма называецца Беларусь.

**Выхавальнік.** Як называецца наша вёска?

**Дзеці.**  Наша вёска называецца Языль.

**Выхавальнік.** Так, наша вёска называецца Языль і размешчана яна на тэрыторыі вялікай краіны – Рэспублікі Беларусь. Таму мы кажам, што мы жывем у Беларусі. Тут нарадзіліся мы. Тут вашы бацькі працуюць, а вы ходзіце ў дзіцячы сад.

Змалку звалі цябе

Мы сваёю Радзімаю.

Беларусь, Беларусь.

Як ты сэрцу любімая.

Давайце скажам гэтыя словы разам.

**Усе разам**. Беларусь, Беларусь.

Як ты сэрцу любімая.

**Выхавальнік.** Усе мы вельмі любім сваю Радзіму, сваю родную краіну.

– Калі хлопчык нарадзіўся ў Беларусі – ён…

**Дзеці.** Беларус.

**Выхавальнік.** Калі дзяўчынка нарадзілася ў Беларусі – яна…

**Дзеці.** Беларуска.

**Хлопчык**. Узяў мяне одум:

Хто я такі, адкуль родам?

І дазнацца ў мамы мусіў –

Беларус я, з Беларусі.

                                                 *В. Вітка.*

**Выхавальнік.** Мы жывем у Беларусі, значыць хто мы?

**Дзеці.** Беларусы.

**Выхавальнік.** Скажыце, калі ласка, на якой мове размаўляюць беларусы?

**Дзеці**. Беларусы размаўляюць на беларускай мове.

**Выхавальнік.**

Француз па-французку,

Па-польску паляк

Гаворыць з маленства…

А ты гаворыш як?

                                       *М. Пазнякоў.*

**Дзеці.** Я гавару па-беларуску.

**Выхавальнік.**  Дзеці, падыйдзіце, калі ласка да мяне.

– Як вы думаеце, што гэта?

**Дзеці.** Гэта карта Беларусі.

**Выхавальнік.** Паглядзіце на яе ўважліва. Бачыце колькі на ёй сініх ліній і такіх жа сініх мясцін.

– Што адзначаецца на карце такім колерам?

**Дзеці.** Такім колерам адзначаюць рэкі і азёры.

**Выхавальнік.** Беларусь называюць зямлёй з блакітнымі вачыма ці сінявокай. Як вы думаеце, чаму?

**Дзеці.** Таму што ў Беларусі многа рэк і азёр.

**Выхавальнік.** Якія рэкі вы ведаеце?

**Дзеці.**  Прыпяць, Днепр, Буг, Арэса, Сож.

**Выхавальнік.** А якая рака працякае ў нашым аграгарадку?

**Дзеці.**У нашым аграгардку працякае рака Языліца.

**Выхавальнік.**  Якія азёры вы ведаеце?

**Дзеці.** Нарач, Будзеніцкае, Скачальскае, Сінягоўскае, Чырвонае возера.

**Выхавальнік.** Якое возера ёсць непадалёк ад нашай вёскі?

**Дзеці.** Частка вадасховішча Любанскае.

**Выхавальнік.** Давайце яшчэ раз паглядзім на карту. Які колер на ёй пераважае?

**Дзеці.** Зялёны.

**Выхавальнік.** Як вы думаеце, чаму на карце так многа зялёнага колеру?

**Дзеці.**Зялёны колер сведчыць пра багацце нашай краіны. У Беларусі многа лясоў, бароў, бярозавых гаёў.

**Выхавальнік.** У нашай краіне шмат палёў, дзе расце лён, канюшына. Лён, канюшына, сасна з’яўляюцца прыроднымі сімваламі Беларусі.

Лес – галоўнае багацце нашай краіны.

Прапаную вам, дзеці, пагуляць у гульню “Дрэвы, кусты, кветкі”.

Называю па чарзе расліны. Калі яны высокія, то дзеці ўздымаюць рукі ў гару, калі куст - адводзяць рукі ўбокі, калі нізкія – кладуць рукі на калені, калі названая расліна не расце ў Беларусі – пляскаюць у далоні.

**Выхавальнік.**  Малайцы, справіліся з заданнем.

Нашу краіну называюць яшчэ краінай пад белымі крыламі. Як вы думаеце, чаму?

**Дзеці.** Таму што над Беларуссю лётаюць буслы.

**Выхавальнік.** Існуе паданне, што там, дзе пасяліліся буслы, заўсёды пануе мір і дабрабыт.

Каля нашага дзіцячага сада таксама пасяліліся буслы, таму нам так добра ў дзіцячым садзе. Я прапаную вам на некалькі хвілін ператварыцца ў гэтых прыгожых птушак.

**Дзеці**. Бусел з вечара прымгнуў –

На адной назе заснуў,

Ды забыў нагу змяніць –

Так да раніцы і спіць.

                             *У. Паўлаў.*

*(Дзеці выконваюць дзеянні згодна тэксту.)*

**Выхавальнік.** Не толькі прыгожая прырода ў нашай Беларусі, але і вельмі прыгожыя гарады. Назавіце галоўны горад нашай краіны.

**Дзеці.**Галоўны горад нашай краіны – Мінск.

**Выхавальнік.** Як завуцца тыя, хто жыве ў Мінску?

**Дзеці.** Мінчане.

**Выхавальнік.** Як завуцца тыя, хто жыве ў Віцебску?

**Дзеці**. У Віцебску жывуць віцебляне.

**Выхавальнік.** Як завуцца тыя, хто жыве ў Гродна?

**Дзеці.** У Гродна жывуць гродзенцы.

**Выхавальнік.** Як завуцца тыя, хто жыве ў Гомелі?

**Дзеці.** У Гомелі жывуць гамельчане.

**Выхавальнік.** Як завуць тых, хто жыве ў Магілёве?

**Дзеці.** У Магілёве жывуць магілеўчане.

**Выхавальнік.** Як завуцца тыя, хто жыве ў Брэсце?

**Дзеці.** У Брэсце жывуць брэстаўчане.

**Выхавальнік.** А мы з вамі дзе жывем?

**Дзеці.** Мы жывем у Язылі.

**Выхавальнік.** Мы жывем у Язылі, значыць мы хто?

**Дзеці.** Языльчане.

**Выхавальнік.** У нашай краіне жывуць не толькі беларусы, але і людзі іншых нацыянальнасцей: рускія, літоўцы, палякі, украінцы, латышы. І ўсе людзі, якія жывуць ў Беларусі, сябруюць паміж сабой, як сябруюць кветкі ў гэтым вянку. У мяне ў руках вянок сяброўства. Давайце будзем перадаваць гэты вянок па кругу і называць якасці, якімі валодаюць беларусы.

**Дзеці.** Добрыя, спакойныя, мірныя, адважныя, працалюбівыя, гасцінныя, прыветлівыя, любяць жартаваць, гуляць, спяваць.

Я так сама беларуска і сустракаю вас і нашых дарагіх гасцей не з пустымі рукамі, а як у народзе кажуць:

Ладком, ладком, з піражкамі ды мядком, кашкамі, аладкамі, піражкамі салодкімі. Усё гэта буде пасля, а зараз паглядзіце невялікую жартоўную інсцэніроўку “Куды едзеш, хлапчына?”

– Куды едзеш, хлапчына?

– Да рынку.

– Што вязеш за плячыма?

– Свінку.

– То дай падзівіцца,

Можа б я купіла.

Ой, гэта ж сястрыца.

Чым яна неміла?

– Міла – то міла,

Ды баіцца мыла.

Як убачыць мыльца

Дык хавае рыльца.

Купляйце дзяўчынку, мурзатую свінку.

Аддам неслухмянку

За тры абаранкі.

                       *В. Вітка.*

**Выхавальнік.** Купім свінку?

**Дзеці.** Купім.

**Выхавальнік.** На, табе, хлапчына, тры абаранкі, а нам аддай свінку.

**Выхавальнік.** Дзеці, як называюцца тыя людзі, што жывуць у горадзе?

**Дзеці.** Гаражане.

**Выхавальнік.** Як называюцца тыя людзі, што жывуць у вёсцы?

**Дзеці.** Вяскоўцы.

**Выхавальнік.** А мы з вамі гаражане ці вяскоўцы?

**Дзеці.** Мы – вяскоўцы, таму што жывем у вёсцы.

**Выхавальнік.** Беларускі паэт Васіль Вітка напісаў жартоўны верш пра жыхароў розных гарадоў. Верш называецца “Дзе хто які!”. Паслухайце, калі ласка.

У Нясвіжы людзі хіжы

Салому таўкуць – бліны пякуць,

Сала смажаць – бліны мажуць.

Ушацкія людзі хвацкія.

У Ваўкавыску – ваўкалацкія.

Слуцакі – мацакі.

Гарадзенцы – умельцы.

Навагрудцы – суседзям дарадцы.

Пінчукі з мінчукамі –

Сваякі з вякоў вякамі.

Давыд-гарадзецкія –

Майстры маладзецкія.

А языльчане – прыдумайце самі.

*(Адказы дзяцей: вясёлыя самі, дружаць з сябрамі…)*

**Выхавальнік.** Многа ведаеце пра сваю Радзіму, пра свой аграгарадок. Можа хто-небудзь раскажа пра сябе?

(*Прыкладны расказ дзяцей*. Мяне завуць Мікіта. Я жыву ў Язылі на вуліцы Наберажнай. Языль вельмі прыгожы аграгарадок. У мяне ёсць бабуля, дзядуля, мама, тата, брацік. Мы – беларусы. Наша родная мова – беларуская.)

**Выхавальнік.** Малайцы, усе добра адказвалі на пытанні, вялі гаворку. Каб яшчэ раз замацаваць тое пра штот мы гаварылі, я прапаную вам пагуляць у вясёлую гульню “Праўда ці хлусня?”.

У выпадку згоды з выказваннем, будзеце гаварыць “так”, калі няма згоды, то ў адказ будзеце гаварыць “не”.

– Мы жывем ў Расіі?

(Не.)

– Мы жывем у Беларусі?

(Так.)

– Усе беларусы размаўляюць на кітайскай мове?

(Не.)

– У нашай краіне растуць бананы, апельсіны?

(Не.)

– У нашай краіне многа рэк і азёр?

(Так.)

– У беларускіх лясах растуць бярозы, сосны, елкі?

(Так.)

– Беларусь называюць краінай пад белымі крыламі таму што над Беларуссю лётаюць буслы?

(Так.)

– Сталіца Беларусі – горад Старыя Дарогі?

(Не.)

– Беларусы вельмі добрыя і гасцінныя людзі?

(Так.)

Вось і падыходзіць да заканчэння наш занятак. Усе былі ўважлівымі на занятку, добра адказвалі. Краіна, пра якую мы вялі гаворку, называецца прыгожа – Беларусь. Усе мы любім яе і шануем.

У мяне ў руках наша блакітнавокая зямелька (*клубочак блакітнай* *стужачкі).* Перадавайце яе па кругу і гаварыце за што вы любіце сваю Радзіму (*дзеці перадаюць і трымаюцца рукамі за стужачку*). Атрымалася блакітнае неба над галавой, а вы, як праменьчыкі сонейка. Калі у нас будзе мірнае, блакітнае неба над галавой і ўсмешкі на тварах дзяцей, то наша Радзіма будзе самая шчаслівая і магутная.

Крыніца:

1.Вучэбная праграма дашкольнай адукацыі.

2.Інтэрнэт рэсурсы.